<classify> TUME ya Vyuo Vikuu Tanzania TCU imefungua tena udahili kwa awamu ya nne ya maombi ya masomo kwa mwaka 201819 kwa vyuo vya elimu ya juu nchini kutoa nafasi kwa wanafunzi wenye sifa waliokosa nafasi hizo katika awamu zilizopita.Imevitaka vyuo na taasisi za elimu ya juu nchini kutangaza programu ambazo zina nafasi na idadi ya nafasi zilizopo ili waombaji waweze kutuma maombi hayo yaliyofunguliwa kuanzia jana hadi Oktoba 20, mwaka huu.Tume hiyo kupitia taarifa yake iliyotolewa juzi, imewataka waombaji kuhakikisha wanazingatia Kitabu cha Mwongozo wa Udahili sambamba na kuangalia ufaulu wa masomo yao.Kwa mujibu wa taarifa hiyo iliyosainiwa na Katibu Mtendaji wa TCU, Profesa Charles Kihampa, baadhi ya waombaji walikosa nafasi kutokana na kuomba fani ambazo hazina uwiano na ufaulu wa masomo yaliyosoma.Akizungumza na gazeti hili wiki hii, Profesa Kihampa alisema TCU ilikuwa inakamilisha mapitio ya maombi ya udahili kwa wale waliochaguliwa kwenye chuo zaidi ya kimoja kuona kama wamethibitisha udahili wao kwenye chuo kimoja kutoa nafasi kwa vyuo kufahamu nafasi zilizo wazi za masomo katika fani mbalimbali.Alisema baadhi ya wanafunzi waliomba fani ambazo haziendani na masomo waliyosoma hivyo kukosa nafasi na kuwataka ikiwa fursa hiyo itatokea wanaweza kuomba tena kwa kuzingatia masomo waliyosoma na fani husika.Profesa Kihampa alisema tatizo jingine ni wanafunzi kuomba fani zenye ushindani huku wakifahamu kwamba ufaulu wao katika fani hizo haumudu ushindani.Alisisitiza kwamba lazima mwenye ufaulu wa daraja la kwanza apewe kipaumbele zaidi ya wa daraja la pili au tatu.Alisema ni vyema waombaji wanapoomba fani za kusoma wakaangalia ushindani wa chuo, wingi wa nafasi na pia ufaulu wao kuepuka kukosa nafasi.Oktoba 3, mwaka huu, TCU ilitoa orodha ya majina ya wanafunzi ambao wamedahiliwa kwenye chuo zaidi ya kimoja ambao idadi yao ilikuwa 25,506 na kati ya hao, hadi Oktoba 8, mwaka huu wanafunzi wapatao 8,000 walikuwa hawajathibitisha udahili wao.  <topic>: KITAIFA 